GĦADA Ta' Dun ĠUŻEPP ABBLA (Melbourne) Aktar m'għadhiex titbandal bejn il-friegħi Il-frotta ħamranija; issa nġabret Fil-kaxex ta' l-injam, u se jsifruha Lejn artijiet imbiegħda, 'l hinn minn ħdanek, Minn ħdanek, jf'Omm, minn ħdanek, siġra sfajra, Int li nissiltha, int li għajjixtha; u kibret Bħal ħutha l-oħra bil-mijiet, bl-eluf, Issa dik l-id li drat tisraq bis-sengħa Lil dawk l-ulied li kibru taħt għajnejk Ħallietek waħdek, w int stennejt ħosbiena, Lil min ħassarlek l-aħħar fdal ta' ġmielek, Lil min ħalliek mistħija f'dan il-ġnien. Hemm l-aħħar werqa fuq dirgħajk titriegħed, Iddur, tiltewa, biex il-bewsa taħrab Ta' żiffa oħra qarrieqa li dalwaqt Tifridkom minn xulxin, u l-aħħar werqa Tinżel titkaxkar qalb il-ħmieġ u t-tajn. U għada l-ebda għasfur m'hu ġej iserraħ Fuq dawk dirgħajk nexfin; u ħadd ma jfittex il-kenn ħdejn ħoġrok; għada n-nies ser tgħaddi Tiddieħek bik, bil-kruha ta' xjuħitek. Imm' għada toqrob jum ilejn ir-Rebbiegħa. Għada tkattar il-frott, il-friegħi, l-weraq. Għada ser tilbes libsa ġdida w isbaħ,